„ Hann er bí-morðhneigður , sem er ekki það sama . Hann er að myrða fólk en ekki slá sér upp með því , “ segir Steven Moffat , annar handritshöfunda nýrra þátta um Drakúla greifa , sem frumsýndir verða í breska ríkissjónvarpinu , BBC , á nýársdag . Moffat lét ummælin falla í samtali við dagblaðið The Times en vangaveltur hafa verið uppi þess efnis að greifinn sé hafður tvíkynhneigður , ellegar bí-sexúal , í þáttunum . Samkvæmt heimildum The Times mun þar vera gefið í skyn að Drakúla hafi mök við lögmanninn Jonathan Harker sem sækir hann heim til Rúmeníu . Moffat staðfestir þetta þó ekki . Í öðru viðtali , í breska blaðinu The Telegraph , segir hann greifann í reynd ekki stunda neitt kynlíf í þáttunum ; hann svolgri aðeins blóðið . „ Þú gætir þurft að eyða Tindernum þínum ef þú heldur það . Drakúla nærðist alltaf á körlum og konum , “ bætir hann við . Ekkert kynlíf er í skáldsögu Brams Stokers , sem kom út 1897 , en greifinn drakk þar með bestu lyst blóð úr báðum kynjum og hefur gert síðan í hinum ýmsu útgáfum sögunnar , á sviði , hvíta tjaldinu og skjánum . Moffat hefur verið í því að gera sér mat úr goðsögnum bókmenntasögunnar á skjánum en hann var einnig maðurinn á bak við hina vinsælu þætti Sherlock , ásamt félaga sínum Mark Gatiss . Það er danski leikarinn Claes Bang sem fer með hlutverk Drakúla í nýju þáttunum og eru menn þegar farnir að tengja þá við myndina með ungversk / bandaríska leikaranum Bela Lugosi frá 1931 . En kannski er það bara vegna þess að Bang og Lugosi eru ekki ósvipaðir í útliti . Í þáttunum er Drakúla kominn aftur til Lundúnaborgar , þar sem hann kann alltaf best við sig , og ef marka má stikluna , sem komin er út , þá mun andi liðinna tíma svífa yfir vötnum – og blóð flæða um stræti og torg . Drakúla-þættirnir eru þrír að tölu og verða sýndir á BBC 1. , 2. og 3. janúar 2020 . Eftir það verða þeir aðgengilegir á efnisveitunni Netflix .